VESZPRÉMI HÍRHATÁR - Betörés, lopás, zsák mobiltelefon
2013. 02. 03. 11:50
Tetten ért betörők, lopások, és akik egy zsák mobiltelefonnal gyalogolnak.
Egy figyelmes ajkai lakos tett bejelentést tegnap éjjel az Ajkai Rendőrkapitányság ügyeletére, hogy az egyik helyi fitness terembe be akarnak törni. A rendőrök azonnal a helyszínre érkeztek, ahol az elkövető még „dolgozott”, így helyben sikerült is elfogni. Előállították, majd gyanúsítottként hallgatták ki.
Egy pápai hipermarket biztonsági őre tett bejelentést tegnapi nap folyamán a kora délutáni órákban, hogy az áruházban tartózkodik egy személy, kinek különböző termékek vannak a kosarában, melyet nem fizetett ki. Elmondása szerint máshol vásárolta. A rendőri intézkedés során kiderült, hogy a kosárban az üzlethálózat saját termékei is megtalálhatóak néhány ezer forint értékben. Az igazoltatás során kiderült az is, hogy ugyanezen a napon már Győrben is lopott élelmiszert, ezen kívül már több vagyon elleni és személy elleni bűncselekmény is elkövetett. A férfit elfogták a pápai rendőrök, majd őrizetbe vették, így az éjszakát már fogdán töltötte. Nem sokkal később ugyanebben az áruházban egy fiatalkorú is lopni akart, akivel szemben bírságot szabtak ki a pápai rendőrök.
A tapolcai járőrök két sötét ruhás alakra lettek figyelmesek 2013.02.02-án hajnalban, akik egy zsákkal gyalogoltak Tapolca egyik utcáján. A rendőrök azonnal igazoltatták a gyanús alakokat, illetve ellenőrizték a zsák tartalmát, amelyben mobiltelefonok voltak és egy gázspray. A két férfit előállították a tárgyak eredetének megállapítása céljából, melyekről kiderült, hogy körözés alatt nem álltak. A gázspray közterületi birtoklása miatt azonban feljelentést tettek.